cyanic-selkie/wikianc huggingface dataset:
פילוסופיה של הנפש
תורת זהות
מצד שני, אין זה אומר שכל תורות הזהות צריכות להדחות. לפי תורת זהות-תקרית (token-identity theory), העובדה שמצבים מוחיים מסוימים חייבים להקשר עם מצב נפשי יחיד אין משמעה שחייבת להיות התאמה מוחלטת בין תבניות של מצבים נפשיים ותבניות של מצבים מוחיים (ראו תרשים).
פונקציונליזם
הפונקציונליזם נוסח על ידי הילרי פטנאם וג'רי פודור בעקבות כישלון תורת הזהות. פטנאם ופודור תפסו מצבים נפשיים במונחים של תאוריה חישובית אמפירית. באותה תקופה, דייוויד ארמסטרונג ודייוויד לואיס ניסחו פונקציונליזם התופס מושגים נפשיים של "פסיכולוגיה עממית" במונחים של תפקידים פונקציונליים. כמו כן, תורת המשמעות של ויטגנשטיין הובילה לגרסה של פונקציונליזם כתורת משמעות, ופותחה מאוחר יותר על ידי וילפרד סלרס וגילברט הרמן.
בתורות אלו מופיעה הטענה כי מצבים נפשיים מאופיינים על ידי יחסים עם מצבים נפשיים אחרים, קלטים חושיים ופלטים התנהגותיים. הפונקציונליזם מפשט את הפרטים של יישום פיזיקלי של מצב נפשי באמצעות אפיונו במונחי תכונה פונקציונלית לא נפשית. לדוגמה, כליה מאופיינת על פי הרפואה על ידי התפקיד של סינון הדם ושמירת האיזון הכימי. על פי נקודת מבט זו, אין זה משנה אם היא תהיה עשויה מרקמה חיה, צינורות פלסטיק או שבבי סיליקון. מה שמשנה הוא תפקידה ויחסה למרכיבים אחרים.
פיזיקליזם לא-רדוקציוניסטי
פיזיקליזם לא-רדוקציוניסטי מחזיק בשתי עמדות: 1. פיזיקליזם הוא נכון ומצבים נפשיים חייבים להיות מצבים פיזיקליים. 2. כל ההיגדים הרדוקציוניסטים הם לא מספקים: מצבים נפשיים לא יכולים לעבור רדוקציה להתנהגות, מצבים מוחיים או מצבים פונקציונליים. בשל כך, עולה השאלה האם יכול להתקיים פיזיקליזם לא רדוקציוניסטי. המוניזם האנומלי של דונלד דייווידסון הוא ניסיון לנסח פיזיקליזם מסוג זה.
דייווידסון משתמש בטיעון הנסמכות (supervenience): מצבים נפשיים נסמכים על מצבים פיזיקליים, אך לא יכולים לעבור רדוקציה אליהם. נסמכות לכן מתארת תלות פונקציונלית: לא יכול להיות שינוי בנפשי בלי שינויים ברדוקציביליות פיזיקלית לא פורמלית בין נפשי וכן פיזיקלי בלי רדוקציה אונטולוגית.
אפיפנומנליזם רואה מצבים מנטליים כתוצר של מצבים מוחיים פיזיקליים אשר אין להם השפעה על מצבים פיזיקליים. אינטראקציה היא דרך אחת אבל היא משאירה אותנו עם מצבים נפשיים לא רדוקטיבים אשר הם אונטולוגיים ולא רדוקטיבים למצבים פיזיקליים. לדוגמה, כאב יכול להראות על ידי אפיפנומנליסט כנגרם על ידי מצב מוחי אבל כלא בעל השפעה על מצבים מוחיים אחרים, למרות שיכולה להיות לו השפעה על מצבים מנטליים אחרים (כמו גרימת מצוקה).
הפצעתנות חלשה
הפצעתנות חלשה (Weak emergentism) היא צורה של פיזיקליזם לא-רדוקציוניסטי. תכונות אמרג'ניטיות הן תכונות שיש למערכות מורכבות מסוימות ואין אותן למרכיבים פשוטים יותר של אותן מערכות. אלו תכונות חדשות. על פי הדואליזם האמרג'נטי מצביים נפשיים לא נקבעים לוגית או אונטולוגית על ידי תכונות אחרות של המערכות הפיזיקליות. החוקיות הקודמת לא מספיקה מכיוון שנוצרה חוקיות חדשה.
מטריאליזם אלימינטיביסטי
לדעת האלימינטיביסטים, תאוריית הפסיכולוגיה העממית, שדרכה אנו ממשיגים את התהליכים הקוגניטיביים שחלים בנו, מפרשת את הקוגניציה באופן שגוי וחסר, ולפיכך יש לזנוח תאוריה זו. חלק מהאלימינטיביסטים, בהם פטרישה ופול צ׳רצ׳לנד, טוענים כי בעוד שהפסיכולוגיה העממית מתייחסת למערכת הקוגניטיבית כמערכת לשונית, המבנה הרשתי המורכב של המוח אינו קולט או מעבד מידע בצורה של ייצוגים לשוניים.
פילוסופיה של השפה
פילוסופים של השפה גורסים כי בעיית הגוף-נפש נוצרת כתוצאה מבלבול מושגי. על כן, הם דוחים את הבעיה כאשליה. לטענתם זוהי שגיאה לשאול כיצד מצבים מנטליים ומצבים ביולוגים מתיישבים יחד, במקום זאת עלינו לקבל שהחוויה האנושית יכולה להיות מתוארת במספר דרכים, הן באמצעות אוצר מילים מנטלי והן באמצעות באוצר מילים ביולוגי. אשליה מופיעה כאשר אנו מנסים לתאר אחד באמצעות אוצר המילים של השני או על ידי שימוש באוצר המילים המנטלי בהקשר מוטעה. המוח מהווה הקשר מוטעה לשימוש באוצר המילים המנטלי. החיפוש אחר מצבים מנטליים של המוח מהווה טעות קטגורית. עמדה זו מבוטאת על ידי פרשנים של ויטגנשטיין כמו פיטר האקר והילרי פטנאם.
אקסטרנליזם ואינטרנליזם
היכן ממוקם המיינד? אם המיינד הוא תופעה פיזיקלית מסוג כלשהו, עליו להיות ממוקם היכן שהוא. ישנן שתי אפשרויות: או שהמיינד הוא פנימי לגוף (אינטרנליזם) או שהוא חיצוני לו (אקסטרנליזם). כלומר, אפשרות אחת היא שהמיינד תלוי באירועים ותכונות בתוך הגוף ואפשרות שנייה היא שהוא תלוי גם בגורמים חיצוניים שלו. תומכי האינטרנליזם מחויבים להשקפה שפעילות נוירונית מספיקה ליצירת המיינד; ואילו תומכי האקסטרנליזם סבורים שהעולם החיצוני יוצר אותו.
ישנן מספר גרסאות לאקסטרנליזם: אקסטרנליזם סמנטי, אקסטרנליזם קוגניטיבי ואקסטרנליזם תופעתי. ניתן לאפיין כל אחד מהם גם לפי היחס לתוכן או לאמצעים של המיינד. אקסטרנליזם סמנטי גורס שתכנים סמנטים של המיינד מוגדרים, במלואם או בחלקם, על ידי מצבי עניינים חיצוניים לגוף של הנושא. דוגמה לכך היא ניסוי התאומים של פטנאם. אקסטרנליזם קוגניטיבי מייצג עמדות אשר מציעות סביבה, כלים כלשהם, התפתחות כלשהי או גוף בתפקיד יצירת הקוגניציה. דוגמאות לכן הן: קוגניציה מובנית (embodied cognition), מיינד מורחב (extended mind) ו-enactivism. אקסטנליזם תופעתי מציע שמאפייני תופעות של המינד הם חיצוניים לגוף.
קווליה
קווליה (בלטינית: qualia, צורת הרבים של quale) מתייחסת לחוויית התודעה הסובייקטיבית כרגש גולמי. פירוש המילה בלטינית הוא "איזה סוג". הפילוסוף דניאל דנט מגדיר קווליה כ"מונח בלתי מוכר אשר מוכר לכולנו: הדרך בה דברים נראים לנו". הגדרה אחרת היא "המאפיין של 'כמו מה זה' למצבים נפשיים. הדרך בה מורגשים מצבים נפשיים כמו כאב, לראות אדום, להריח ורד וכדומה." זהו מרכיב מרכזי בהסברים מטריליסטים של בעיית גוף-נפש. מחלוקות רבות ניצבות סביב קיומם או שלילתם של מאפייני קווליה.
אינטנציונליות
מכוונות. התייחסות לעובדה כי מצב נפשי תמיד נסב על דבר מה. המחשבה על פרח אדום היא מוכוונת לגבי הפרח האדום. יש שיטענו כי המצב הנפשי הוא שקוף ורק המכוונות תופסת. קרי, המחשבה על הפרח האדום היא מוכוונת על פרח אדום ואינה קיימת כשלעצמה. המצב המנטלי של מחשבה על פרח אדום הוא שקוף ואינו קיים כשלעצמו.
מחקר מדעי
בני אדם הם יצורים גשמיים ועל כן הם נושא לניתוח ותיאור של מדעי הטבע. מאחר שתהליכים מנטליים קשורים, בדרך זו או אחרת, לתהליכים גופניים, לתיאורים שמספקים מדעי הטבע יש תפקיד חשוב בפילוסופיה של הנפש. תחומים מדעיים רבים חוקרים תהליכים הקשורים למנטלי: ביולוגיה, מדעי המחשב, מדעי הקוגניציה, קיברנטיקה, בלשנות, רפואה, פרמקולוגיה ופסיכולוגיה.
נוירוביולוגיה
הבסיס התאורטי של ביולוגיה הוא בעיקרו מטריאליסטי. נושאי המחקר הם בראש ובראשונה תהליכים פיזיקליים אשר אמורים להיות בסיס לפעילות מנטלי ולהתנהגות. ההצלחה הגוברת של הביולוגיה בהסבר תופעות מנטליות מאששת את הנחת היסוד שלה על פיה לא יכול להיות שינוי במצבים מנטליים ללא שינוי בתהליכים מוחיים.
נוירוביולוגיה כוללת ענפים רבים אשר עוסקים ביחס בין המנטלי ובין מצבים ותהליכים פיזיקליים. הנוירופיזיולוגיה חוקרת את היחס בין תהליכי תפיסה וגירויים. מדעי המוח הקוגניטיביים חוקרים את הקשרים בין תהליכים מנטליים ותהליכים מוחיים. נוירופסיכולוגיה מתארת את התלות של כישורים מנטליים באזורים אנטומיים מסוימים במוח. ביולוגיה התפתחותית חוקרת את היווצרות והתפתחות מערכת העצבים האנושית ומתארת גם את האונטוגנזיה (תהליך התפתחות העובר) והפילוגנטיקה של התפתחות תופעות מנטליות החל מהשלבים הפרימיטיביים ביותר. ביולוגיה אבולוציונית מטילה מגבלות על תאוריה של הנפש כמנגנון מבוסס גנים של ברירה טבעית. הביולוגיה האבולוציונית לא מתירה קפיצות בתהליך ההתפתחות של מערכות נוירונים אלא רק התקדמות בצעדים קטנים לאורך תקופות ארוכות. החל משנות השמונים של המאה ה-20, טכנולוגיות של הדמיה מוחית, כמו FMRI, הגדילו בצורה ניכרת את הידע אודות עבודת המוח. השאיפה היא לתאר בצורה מקיפה תהליכים מוחיים ביחס לתהליכים מנטליים.
מדעי המחשב
מדעי המחשב עוסקים בלימוד הבסיס התאורטי למידע ולחישוביות, והחלתם של אלה על מערכות מחשב. מתכנתת יכולה לפתח תוכנה שתאפשר למחשב לבצע משימה שאורגניזמים צריכים עבורה נפש. דוגמה לכך היא ביצוע פעולת כפל. מחשב לא נזקק לנפש כדי לכפול מספרים אולם האם זו תדרש לצורך ביצוע משימות אחרות? השאלה אם למחשבים תוכל להיות נפש נתונה במחלוקת בשל המחקר המתקדם באינטליגנציה מלאכותית.
ג'ון סרל מבחין בין שני סוגים של אינטליגנציה מלאכותית: חלשה וחזקה. מטרת אינטליגנציה מלאכותית חלשה היא לדמות תהליכים מנטליים ללא תודעה או מודעות. לעומת זאת, מטרת אינטליגנציה מלאכותית חזקה היא יצירת מחשב בעל תודעה דומה לזו של אדם. אלן טיורינג סבר שנוכל לומר שמחשב "חושב" כאשר לא נוכל להבחין בינו לבין אדם בתנאי מבחן טיורינג. מודל זה הושפע מהמודל הביהוויוריסטי על פיו הנפש היא מה שהיא עושה. סירל ביקר מודל זה בניסוי המחשבה של החדר הסיני. במילים אחרות, השאלה היא "האם אפשרית קווליה של מחשבים או רובוטים?" חלק סבורים שהתקדמות באינטליגנציה מלאכותית תתרום גם להבנת בעיית גוף-נפש. טיורינג עצמו, סבר שאין להשוואות מסוג זה כל בסיס. מדען המחשב אדסחר דייקסטרה אמר בנושא כי:
פסיכולוגיה
הפסיכולוגיה חוקרת תהליכים מנטליים בצורה ישירה. לשם כך היא משתמשת בשיטות אמפיריות כדי לחקור מצבים מנטליים כמו הנאה, פחד או קיבעון. הפסיכולוגיה חוקרת את החוקים שמחברים בין מצבים מנטליים אלו עם אלו או עם קלטים ופלטים של האורגניזם האנושי.
דוגמה לכך היא פסיכולוגיה של התפיסה. מדענים בתחום זה גילו את עקרונות התפיסה של צורות. למשל, גופים שנעים באותו כיוון נתפסים כקשורים זה לזה. חוק זה מתאר יחס בין קלט ויזואלי ומצבי תפיסה מנטליים. יחד עם זאת, הוא אינו כולל דבר בנוגע למהות המצבים התפיסתיים.
מדעי הקוגניציה
מדעי הקוגניציה עוסקים בנפש ותהליכה. הם בוחנים מהי קוגניציה, מה היא עושה וכיצד היא פועלת. הם כוללים מחקר על אינטליגנציה והתנהגות ומתמקדים בכיצד מידע מיוצג, מעובד ומועבר (בכישורים כמו תפיסה, שפה, זיכרון, נימוק ורגש) בתוך מערכות עצבים (של בני אדם או חיות) ומכונות. מדעי הקוגניציה כוללים תחומים רבים כמו פסיכולוגיה, אינטליגנציה מלאכותית, פילוסופיה, מדעי המוח, בלשנות, אנתרופולוגיה, סוציולוגיה וחינוך. לשם כך נבחנים רמות רבות של ניתוח החל ממנגנוני למידה והחלטה ועד תכנון; ומרמת הנוירון ועד ארגון מודולרי של המוח.
תסמונת נלסון
תסמונת נלסון (באנגלית: Nelson's syndrome) היא הפרעה נדירה המופיעה בכ-15–25% מהחולים לאחר הסרת שתי בלוטות יותרת הכליה לטיפול במחלת קושינג והיפופיטויטריזם. התסמונת מופיעה בקרב חולים עם אדנומה בבלוטת יותרת המוח המפרישה את ההורמון ACTH ולאחר הניתוח, עקב אובדן המשוב מבלוטות יותרת הכליה, מתעוררת צמיחה מהירה של הגידול. המקרה הראשון של תסמונת נלסון דווח בשנת 1958 על ידי ד"ר דון נלסון.
מנגנון המשוב שגורם לתסמונת קשור לירידה ברמות הקורטיזול הנגרמת כתוצאה מכריתת בלוטות יותרת הכליה. מצב זה מגדיל את ייצור ה-CRH, כיוון שהוא אינו מדוכא יותר בהיפותלמוס על ידי הקורטיזול. עקב כך, רמות ה-CRH המוגברות מגבירות את צמיחת הגידול. חומרת התסמונת תלויה בהשפעה הורמון ה-ACTH על העור, רמת ההפחתה בהפרשת הורמוני יותרת המוח עקב הדחיסה של הגידול ומעוצמת הפלישה של הגידול למבנים הסובבים את בלוטת יותרת המוח. תסמיני התסמונת כוללים היפרפיגמנטציה של העור, הפרעות ראייה, כאבי ראש, רמות גבוהות ולא תקינות של בטא-MSH ו-ACTH, הגדלה לא תקינה של בלוטת יותרת המוח והפרעה במחזור הווסת אצל נשים. הופעת המחלה יכולה להתרחש עד 24 שנים לאחר ביצוע כריתה דו-צדדית של יותרת הכליה, כשבממוצע התסמונת מתרחשת עד כ-15 שנים לאחר הכריתה. אמצעי מניעה שניתן להשתמש בו על מנת למנוע את הופעת התסמונת הוא רדיותרפיה מונעת לאדנומה לפני או לאחר הניתוח. הקרנות ניתנות לביצוע גם בסיוע MRI. אם טרם הניתוח לא נמצאו גידולים ב-MRI, יש לבצע בדיקת MRI לאחר הניתוח למעקב. גורמי סיכון לתסמונת כוללים גיל צעיר והריון. היפר-פיגמנטציה ורמות ACTH בצום בפלזמה מעל 154 pmol/l הם גם גורמים המנבאים סיכון גבוה לתסמונת לאחר כריתת יותרת הכליה.
אבחון התסמונת נעשה באמצעות MRI, CT ובדיקות דם. בבדיקות דם בודקים היעדר או נוכחות של אלדוסטרון וקורטיזול, הורמונים המופרשים מבלוטת האדרנל. בנוסף, כחלק מהליך האבחון מבוצעת גם בדיקה גופנית במטרה לבחון את ההשפעות על הראייה, פיגמנטציה של העור, כיצד הגוף מחליף את הסטרואידים ואת העצבים הקרניאליים. טיפול נפוץ בתסמונת נלסון כולל הקרנות או הליך כירורגי להסרת האדנומה. הקרינה מאפשרת את הגבלת צמיחת בלוטת יותרת המוח והאדנומות. אם האדנומה מתחילה להשפיע על מבני המוח שמסביבה, ניתן להתאים טכניקה מיקרו-כירורגית על מנת להסיר את האדנומה בניתוח טרנספנואידי. במקרים נדירים, גידולים המפרישים ACTH עלולים להפוך לממאירים. מוות מהמחלה יכול להתרחש עקב דחיסה או החלפה של רקמת יותרת המוח, ודחיסת מבנים המקיפים את בלוטת יותרת המוח. הגידול יכול גם לדחוס את עצבי הראייה, לפגוע בזרימת נוזלי המוח, לגרום לדלקת קרום המוח ולהגדלת האשכים במקרים נדירים.
Big Big Love
Big Big Love (בעברית: אהבה גדולה-גדולה) הוא סינגל שהוקלט על ידי הזמרת האמריקאית בלינדה קרלייל, מתוך המיני-אלבום הראשון שלה, Kismet (2023). הוא יצא לאור ב-17 במרץ 2023, על ידי חברות התקליטים RAF ו-BMG, כסינגל המוביל מתוך המיני-אלבום. זהו השיר הראשון של קרלייל בשפה האנגלית מזה 25 שנים.
במהלך 2023 השתתפה קרלייל בשיר "Gonna Be You" ובהמשך, הודיעה כי בכוונתה להוציא סינגל מוביל מפרויקט רשמי חדש.
רקע וכתיבה
לבלינדה קרלייל ודיאן וורן יש היסטוריה ארוכה של עבודה משותפת, לאחר ששיתפו פעולה לראשונה באלבום של קרלייל מ-1987, Heaven on Earth.
קרלייל הכריזה על יציאתו של "Big Big Love" באמצעות הטוויטר באוקטובר 2022 לצד הציטוט "אני מצלמת היום קליפ בפעם הראשונה מזה יותר מ-25 שנים".
בתחילת 2023, קרלייל אמרה "לאחר 27 שנים מרגע שהוצאתו את אלבום הפופ האחרון שלי בשפה האנגלית, באמת לא חשבתי שאי פעם אעשה אחד שוב... והייתי די מרוצה מהרעיון הזה. ואז מפגש מקרי בבית קפה הוביל אותי חזרה לדיאן וורן הנפלאה והיא נתנה לי את המתנה המדהימה של השיר הזה ושל השירים האחרים במיני-אלבום הקרוב שלי". וורן הוסיפה, "זה כל כך נהדר לעבוד ביחד שוב אחרי כל השנים האלה. החל מ-'I Get Weak' ועכשיו ל-'Big Big Love', פרק חדש התחיל. אני לא יכולה לחכות שכולם ישמעו את הלהיטים החדשים האלה".
וידאו קליפ
הווידאו קליפ הרשמי של השיר פורסם ב-16 במרץ 2023. הוא כולל סצנות של זוגות אוהבים, כמו גם סצנות בהן ניתן לראות את קרלייל רוקדת.
קרומולוב
קרומולוב (בפולנית: Kromołów) הוא פרוור של העיר זוויירצ'ה שבפרובינציית שלזיה שבפולין, אשר עד 1977 היה יישוב עצמאי, בו התקיימה עד השואה קהילה יהודית.
תולדות היישוב
במשך השנים היה היישוב בבעלות משפחות אצולה פולניות. מהמאה ה-19 התקיימה ביישוב תעשיית אריגה מפותחת. בשנת 1864 נטלו הרוסים מהיישוב את מעמדו העירוני, בעקבות מרד ינואר.
יהודי קרומולוב
יהודים ישבו בקרומולוב מהמאה ה-16, ומהמאה ה-19 התקיימה ביישוב קהילה עצמאית. בתחילת המאה ה-20 השתקע ביישוב האדמו"ר נתן נחום רבינוביץ משושלת חסידות ראדומסק.
במהלך מלחמת העולם הראשונה גירשו הרוסים רבים מיהודי היישוב, ולאחר המלחמה הצטמצמה האוכלוסייה היהודית במקום, עד שהגיעה ערב מלחמת העולם השנייה לכ-200 איש בלבד.
עם כיבוש היישוב בידי הגרמנים בספטמבר 1939, הוטלו על יהודיו גזירות שונות, ובהן חובת ענידת סרט זרוע וחובת ביצוע עבודות כפייה משפילות ומפרכות. בד בבד, שרפו הגרמנים את בית הכנסת ואת בית המדרש ביישוב, וביצעו מעשי התעללות פומביים ביהודי היישוב, תוך אילוצם לערוך "תרגילי התעמלות" משפילים, מריטת זקניהם, שיסוי כלבים בהם, והשפלת רב הקהילה, אלחנן שידלובסקי, לעיני הקהל הפולני.
במרץ 1941 גורשו יהודי היישוב לזוויירצ'ה, ומשם שולחו בתחילת 1942 למחנה ההשמדה אושוויץ.
זריהן
זריהן הוא שם משפחה יהודי-מרוקאי.
השם הוא שיבוש של השם אבו דרהם, שמה של משפחה יהודית שמקורה בעיר סיביליה, אשר מבניה היה הרב דוד אבודרהם.
מחלת X
מחלת X היא שם שטבע ארגון הבריאות העולמי בפברואר 2018 לייצוג פתוגן לא מוכר שעלול לגרום למגפה עתידית. בתגובה לכך אמר מנהל המכון הלאומי לאלרגיה ומחלות זיהומיות אנתוני פאוצ'י כי הרעיון של מחלת X יגרום לארגון הבריאות העולמי למקד את מאמץ המחקר במשפחות שלמות של נגיפים במקום בנגיפים בודדים, ועל ידי כך לשפר את יכולת התגובה להתפתחות בלתי צפויה.
בשנת 2020 עלו טענות כי נגיף SARS-CoV-2 הגורם למחלת קורונה, עומד בדרישות כדי להיות מחלת X הראשונה.
הרעיון
במאי 2015 התבקש ארגון הבריאות העולמי על ידי כמה חברות לנסח "תוכנית מחקר ופיתוח לפעולה למניעת מגפות" כדי לקצר את זמן התגובה בין התפרצות המגפה ליצירת החיסון או התרופה, על מנת למנוע מהמצב להפוך למצב חירום. עיקר המאמץ הופנה למחלות מסוג מחלה זיהומית מפציעה אשר היכולת למנוע אותה מצומצמת. על מנת לנסח את התכנית הזו, הורכבה קבוצה של מומחים מכל רחבי העולם שהתבקשו לנסח רשימה של עד עשר מחלות שצריך לתת להן עדיפות.
מאז 2015 הרשימה מעודכנת על בסיס קבוע, וכוללת באופן קבוע שמות מחלות ידועות כמו אבולה, קדחת הזיקה וסארס. כמו כן נכללו ברשימה גם שמות כמו קדחת לסה, נגיף מרבורג, קדחת השבר הסורי-אפריקני וזיהום וירוס ניפה.
בהודעה שהוציא הארגון ב-2018 נאמר כי "מחלת X מייצגת את הידיעה שהתפרצות בינלאומית נרחבת עלולה להיגרם מפתוגן שאינו ידוע כרגע שגורם למחלה בקרב בני אדם."
זואונוסיס
בהודעה שהוציא ארגון הבריאות העולמי ב-2018 נאמר גם כי מחלת X עלולה להגיע ממקורות רבים הגורמים לדימום ואנטרו-וירוסים שאינם פוליו. עם זאת, הועלתה השערה כי המחלה עשויה להגיע מהעברה זואונוטית, ועל כך אמר ג'ון ארנה רטינגן מהארגון כי "זהו תהליך טבעי וחיוני שנכיר אותו ונתכונן אליו. זה כנראה הסיכון הגבוה ביותר.
H7N9
בשנת 2018 הופיע זן חדש של שפעת העופות שקיבל את השם H7N9, הגורם לתמותה של 38%, שמועמד להיות מחלתX.
קורונה
עם התפרצות נגיף קורונה בסוף 2019 ותחילת 2020 העלו מספר מומחים את הטענה כי מדובר במחלת X המדוברת. בתחילת פברואר 2020 טענה הווירולוגית הסינית שי זנג-לי ממכון ווהאן לווירולוגיה כי הקורונה היא מחלת X הראשונה. מאוחר יותר באותו חודש, כתבה מריון קופמאנס, ראש המחלקה למדעי הווירוסים באוניברסיטת ארסמוס ההולנדית בכתב העת המדעי Cell כי "בין אם זה ייכלל או לא, ההתפרצות הופכת במהירות לאתגר המגפה הראשון שמתאים לקטגוריית מחלתX."
וירוסים סינתטיים/ נשק ביולוגי
אחת ההשערות שהועלו היא כי מחלת X עלולה להיגרם מנשק ביולוגי. בשנת 2018 נשאל רטינגן על נשק ביולוגי והסיכוי שיגרום למגפה בעקבות תאונה או פיגוע טרור, ובתגובה ענה כי לא סביר שמחלת X תתפרץ בשל נשק ביולוגי אך עם זאת הוסיף כי "ביולוגיה סינתטית מאפשרת ליצור וירוסים חדשים וקטלניים. במקרה כזה יש לך מחלה במקום בו אין יכולת התנגדות בקרב האוכלוסייה ובמצב כזה המחלה עלולה להתפשט מהר."
מחלה בקטריאלית
אפשרות נוספת להתפרצות מחלת X מגיעה מצד וירוסים עמידים לאנטיביוטיקה, וציינו את חיידק הזיבה כדוגמה לעמידות בפני אנטיביוטיקה.
בתרבות הפופולרית
בשנת 2018 עלתה במוזיאון לונדון תערוכה בשם "מחלת X: האפידמיה הבאה של לונדון?" לציון 100 שנים להתפרצות השפעת הספרדית.
מג'סטיק
עלילה
עלילת הסרט מתרחשת בארצות הברית בשנות ה-50. פטר אפלטון (קארי) הוא תסריטאי הוליוודי מתחיל, שזכה להצלחה עם השתתפותו ביצירת הסרט "שודדי החול של הסהרה" (Sand Pirates of the Sahara). הוא יוצא עם שחקנית קולנוע והחיים שלו מצוינים.
מעט לפני שמתחילים להפיק סרט חדש שלו, שאמור להיות הצלחה גדולה, הוא מואשם בהיותו קומוניסט (בשנות ה-50 הייתה תופעה רחבה של ציד קומוניסטים), על ידי וועדה שבראשה עומד אלווין קלייד. האישום בא לאחר שבשנת 1945, בזמן היותו בקולג', הוא היה חבר בארגון קומוניסטי. בהמשך הסרט נחשף שהוא נרשם לארגון כדי להיות ליד בחורה שהיה דלוק עליה.
בעקבות ההאשמה, סרטו החדש מוקפא ואפלטון נכנס לדיכאון. הוא משתכר ויוצא לסיבוב עם מכוניתו ומאבד שליטה על הרכב באמצע גשר, מה שגורם לו ליפול עם רכבו לתוך נהר. הוא מתעורר לחופה של עיירה קטנה בקליפורניה בשם לוסון (העיירה לא קיימת במציאות). כמו כן, כתוצאה מהתאונה מאבד אפלטון את זיכרונו.
ההשפעה על העיירה
לוסון היא עיירה קטנה שאיבדה 62 מבניה במלחמת העולם השנייה, ו"חזרתו" של אחד הבנים הוא אירוע משמח ומרגש ששובר את תחושת הדיכאון המתמשכת מאז המלחמה. בין היתר, העיירה עורכת מסיבה לכבוד חזרתו של "לוק". אנו גם רואים שהעצב והצער שבאובדן הבנים ליכד וגיבש מאוד את תושבי העיירה.
במקרה, נתקל אפלטון באנדרטה לזכר הנופלים שהוקדשה ונשלחה לעיירה על ידי נשיא ארצות הברית לשעבר, פרנקלין רוזוולט. האנדרטה נמצאת בתוך מחסן ואף אחד לא רואה אותה, ואפלטון חושב שיש להציגה ברבים. בסופו של דבר האנדרטה אכן מוצגת בעיירה ואף מתקיים טקס לחניכתה.
עם זאת, לא כולם שמחים מ"שובו" של "לוק". אחד מהם הוא בוב לפרט, חייל שלחם גם הוא במלחמה וכעת הוא נותר עם יד אחת בלבד. הוא הכיר את לוק האמיתי ולא אהב אותו. בשלב מסוים, הוא אפילו מכה את אפלטון.
המג'סטיק
המג'סטיק הוא בית קולנוע השייך למשפחתו של לוק. הוא אינו פעיל יותר מכיוון שהוא זקוק לשיפוץ. עם "שובו" של "לוק", הארי טרימבל מחליט לפתוח מחדש את המג'סטיק ומגייס את "לוק" ועובדים קודמים של המג'סטיק. לאחר עבודה מרובה בית הקולנוע נפתח בחגיגה גדולה ורבים מתושבי העיירה באים להקרנת הבכורה.
גילוי זהותו של אפלטון
אחד הסרטים שמוקרנים ב"מג'סטיק" הוא הסרט שאפלטון כתב, "שודדי החול של הסהרה". אפלטון מזהה את הסרט, זכרונו שב אליו והוא מבין שהוא אינו לוק. בסמוך לכך, הארי מקבל התקף לב ונמצא על ערש דווי. אפלטון בוחר שלא לגלות להארי שהוא אינו בנו ונותן לו למות בידיעה שבנו עדיין בחיים.
בינתיים, עברו מס' חודשים והיעלמותו של אפלטון מהוליווד יצרה את החשד שהוא ברח ממשפטו. בעקבות כך, נשלחו סוכנים לחפשו.
מכוניתו נמצאת באחד החופים על ידי ילדים ועקב כך הסוכנים מגיעים גם ללוסון וחושפים את זהותו מול כל העיירה, ולוקחים אותו למשפט.
המשפט
לאחר שזהותו האמיתית נחשפה, אפלטון נלקח למשפטו בלוס אנג'לס. עורכי הדין שלו מייעצים לו להודות בהיותו קומוניסט ובזכות כך להינצל מכניסה לכלא.
בסופו של דבר, מחליט אפלטון לא להקשיב לעצת עורכי הדין שלו והוא אינו מודה באשמה, ומספר את הסיבה שהוא רשום בארגון הקומוניסטי (רצה להיות בחברת בחורה שהיה דלוק עליה). במקום ההודאה, אפלטון קורא מתוך ספר שקיבל מאדל (שאותו קיבלה מלוק) את התיקון הראשון לחוקת ארצות הברית, הקובע כי לכל אדם יש את הזכות להאמין במה שהוא רוצה, ושבעצם אדם יכול להיות קומוניסט אם הוא רוצה. צעד זה לא מתקבל בעין יפה אצל הוועדה השופטת, אך האזרחים והעיתונאים שנכחו במשפט הריעו לאפלטון והפכו אותו לגיבור. בעקבות דעת הקהל בנושא, ומכיוון שאפלטון הזכיר את שמה של הבחורה שהיה דלוק עליה (וכך, מבלי להתכוון, הלשין שהיא אכן הייתה חברה בארגון הקומוניסטי), הוחלט שלא לכלוא את אפלטון.
סוף הסרט
לקראת סוף הסרט יש חזרה של הסצנה הראשונה בסרט - אפלטון יושב בחדר צוות שבו יש דיון על יצירת סרט. המצלמה מראה רק את אפלטון בעוד ששומעים את דבריהם של שאר אנשי הצוות (ביניהם גם מופיע קולו של הבמאי רוב ריינר).
הפעם, אפלטון מחליט לצאת באמצע הדיון ולנסוע חזרה ללוסון. הוא מגיע לתחנת הרכבת ושולח טלגרם לאדל, בו הוא כותב לה שהוא עולה על רכבת ללוסון, ואם היא תחכה לו בתחנה הוא יירד שם, ואם לא - הוא ימשיך לנסוע. כשהוא מגיע לתחנה הוא מגלה שתחנת הרכבת מלאה בתושבי לוסון המברכים את בואו. הוא יורד מהרכבת ולוחץ את ידיהם של רבים מהתושבים, ביניהם בוב לפרט. אחרי שבורך על ידי רבים מהתושבים, הוא מתאחד עם אדל.
גביע המדינה בכדורסל 2021/2022
גביע המדינה בכדורסל לעונת 2021/2022 היא התחרות ה-62 מאז היווסדו של המפעל.
בני הרצליה זכתה בגביע השני בתולדותיה, לאחר שניצחה במשחק הגמר את הפועל תל אביב.
שיטת המשחקים
החל מעונה זו ולשתי עונות ניסיון, פוצל מפעל גביע המדינה ל-2, טורניר זה כולל 8 קבוצות בלבד מליגת העל, שסיימו את הסיבוב הראשון של הליגה במקומות 1–8 וטורניר גביע הליגה הלאומית שכולל את כל 15 הקבוצות בליגת המשנה והחל בחודש אוקטובר 2021.
איגוד הכדורסל הגיע עם הסכם לחברת מגדל אשר במסגרתו תשמש החברה כנותנת החסות למפעל גביע המדינה למשך שלוש עונות. זוהי הפעם הראשונה בה חברה עסקית תשמש כנותנת החסות למפעל גביע המדינה.
סיבוב ראשון
הגרלת הסיבוב הראשון נערכה ב-28 בדצמבר 2021 לאחר סיום המחזור ה-11 בליגת העל. הקבוצות במקומות 1–4 בזמן ההגרלה הוגרלו כנגד הקבוצות במקומות 5–8. הסיבוב הראשון היה אמור להיערך ב-15, 16 ו-17 בינואר, אך בשל מקרי קורונה במספר קבוצות רק המשחק בין הפועל לחולון להפועל חיפה התקיים במועדו ושאר השחקים נדחו. שלב חצי הגמר והגמר צפויים להיערך בחודש ב-14 וב-17 בפברואר בהתאמה בהיכל מנורה מבטחים.
אפראט מדעי
אפראט מדעי (גם אפראט ביקורתי; לטינית: apparatus criticus) הם הערות, תרגומים והסברים של המהדיר המצדיקות את בחירתו בגרסה מסוימת של טקסט. האפרטוס קריטיקוס מציע סימנים וקיצורים כדי ליידע את הקורא אילו שינויים נעשו בגרסת המקור של הטקסט ומאילו סיבות.
בית הולשטיין-גוטורפ
הולשטיין-גוטורפ או שלזוויג-הולשטיין-גוטורפ (בדנית: Huset Holsten-Gottorp) הוא השם ההיסטוריוגרפי, כמו גם השם הקצר העכשווי, לחלקי הדוכסות של שלזוויג והולשטיין, שנשלטו על ידי הדוכסים של שלזוויג-הולשטיין-גוטורפ, ענף צדדי של הענף הדני המבוגר של בית אולדנבורג. חלקים אחרים של הדוכסות נשלטו על ידי מלכי דנמרק.
השטחים של גוטורפ נמצאים בדנמרק ובגרמניה של היום. מקום מושבם העיקרי של הדוכסים היה טירת גוטורף בעיר שלזוויג שבדוכסות שלזוויג. זה גם שמו של הבית הדוכסי, ששלט בכמה מקומות. מסיבה זו, גנאלוגים והיסטוריונים משתמשים לפעמים בשם הולשטיין-גוטורפ עבור שושלות קשורות של מדינות אחרות.
התואר הפורמלי שאומץ על ידי שליטים אלה היה "דוכס שלזוויג, הולשטיין, דיתמרשן וסטומארן", אך התואר הזה שימש גם את קרוביו, מלכי דנמרק והענפים הזוטרים שלהם, שכן הוא היה רכושם המשותף של כל החברים הללו. ענף גוטורפ החזיק ב-Landeshoheit (עליונות טריטוריאלית) על דוכסות הולשטיין באימפריה הרומית הקדושה ועל דוכסות שלזוויג בממלכת דנמרק. מטעמי נוחות, השם הולשטיין-גוטורפ משמש במקום השם היותר נכון מבחינה טכנית "דוכס שלזוויג והולשטיין בגוטורפ".
היסטוריה
בשנת 1544, מה שנקרא "שליש הדוכסות" נמסר לאדולף, בנו השלישי של מלך פרדריק הראשון, מלך דנמרק ואחיו למחצה הצעיר ביותר של מלך כריסטיאן השלישי, מלך דנמרק. לפיכך, בית הולשטיין-גוטורפ ששרד הוא ענף זוטר של בית אולדנבורג. הדוכסים של הולשטיין-גוטורפ חלקו את השלטון הלא פשוט של שלזוויג והולשטיין עם מלכי דנמרק. ככאלה, הם היו לעיתים קרובות בני ברית של השוודים, אויבי הדנים. ברית ותיקה זו נחתמה על ידי מספר נישואי שושלת: כריסטינה מהולשטיין-גוטורפ נישאה לקרל התשיעי, מלך שוודיה, הדוויג אלאונורה מהולשטיין-גוטורפ נישאה לקרל העשירי גוסטב, מלך שוודיה, פרידריך הרביעי, דוכס הולשטיין-גוטורפ התחתן עם בתו הבכורה של קרל האחד עשר, מלך שוודיה, ובסופו של דבר הנסיך אדולף פרידריך מהולשטיין-גוטורפ עלה לכס המלכות השוודי בשנת 1751, והקים את שושלת הולשטיין-גוטורפ בשוודיה (שלטה בשנים 1751–1818).
בעיית גוטורפ
בהמלחמה הצפונית הגדולה, הדוכסות צידדה בשוודיה והובסה לאחר שכוחות דנים כבשו את החלקים הצפוניים של הולשטיין-גוטורפ. על פי חוזה פרדריקסבורג משנת 1720, התמיכה השוודית בגוטורפ פסקה, מה שאיפשר לדוכסים להחזיר לעצמם את השטחים האבודים שלהם בשלזוויג ולהאריך את הריב שלהם עם מלך דנמרק. לאחר הסדר השלום של 1721, קרל פרידריך, דוכס הולשטיין-גוטורפ ברח לחצרו של פיוטר הגדול מרוסיה, ובמשך זמן מה, הרוסים דרשו להחזיר את קרל פרידריך לאדמותיו בשלזוויג. קרל פרידריך עצמו היה נשוי לאנה פטרובנה, הנסיכה הגדולה של רוסיה, בתו של פטר. פטר השני וממשיכיו נטשו את מדיניותו של פטר הגדול לתמוך בטענות הדוכסים של הולשטיין-גוטורפ מצדם שלזוויג. למעשה רוסיה רצתה שיהיה לה נמל על חוף הים הצפוני ולכן היא לא הייתה זקוקה לשלזוויג אלא לידידות של דוכסים. אבל מנישואים אלה נולד קרל פטר אולריך, שירש את הולשטיין-גוטורפ בשנת 1739, והפך ליורש העצר הרוסי על פי צוואתה של יקטרינה הראשונה, קיסרית רוסיה ובמיוחד עם עלייתה של דודתו יליזבטה, קיסרית רוסיה חשוכת הילדים בשנת 1741.
קרל פטר אולריך, שעלה לכס המלכות הרוסי כפטר השלישי ב-1762, היה נחוש לכבוש את חלקו בשלזוויג מדנמרק-נורווגיה ולצרפו להולשטיין. כשהיה לקיסר ב-1762, חתם מיד על שלום נדיב עם פרוסיה והוציא את רוסיה ממלחמת שבע השנים על מנת להתרכז באופן מלא בהתקפה על דנמרק יחד עם פרוסיה. מהלך זה הכעיס את דעת הקהל הרוסית, שכן הוא נחשב לבגידה בהקרבה של רוסיה במלחמה, כמו גם סיכון של האינטרסים הלאומיים. במקביל, הצבא הדני עבר בחיפזון את הגבול למקלנבורג, כדי למנוע פלישה להולשטיין, והתכונן לקרב. שני הצבאות עמדו במרחק של פחות מ-30 קילומטרים זה מזה ודנמרק שהייתה בבידוד דיפלומטי נכנעה כשהיא מתכוננת למסור את האזורים השנויים במחלוקת לרוסיה, כאשר חדשות מסנקט פטרבורג הגיעו לפתע לצבא הרוסי כי הקיסר הודח על ידי אשתו, שעלתה כעת לכס המלכות בתור יקטרינה השנייה, קיסרית רוסיה. אחת הפעולות הראשונות שלה הייתה לבטל את המלחמה נגד דנמרק וכל תביעות טריטוריאליות ולהחזיר את היחסים הנורמליים.
בנו של פיוטר השלישי, פאבל, הדוכס החדש מהולשטיין-גוטורפ, היה קטין תחת שלטון אמו, הקיסרית. עם הסכם צארסקויה סלו משנת 1773, היא הסכימה לוותר על תביעותיו הטריטוריאליות של בנה לאדמות הולשטיין-גוטורפ שעדיין הוחזקו על ידי דנמרק ולוותר על חלק הדוכסות, שהוחזק על ידי בעלה, תוך קבלה בתמורה את הרוזנויות הגרמניות של אולדנבורג ודלמנהורסט, אשר הפכה בשנת 1776 לדוכסות אולדנבורג בתוך האימפריה הרומית הקדושה. הדוכסות ניתנה לבן דודו של סבו של פול הנסיך-בישוף של ליבק, ראש ענף צעיר יותר של משפחת הולשטיין-גוטורפ. זה שם קץ לשאלת גוטורפ, שיצרה כל כך הרבה סכסוכים בין המעצמות הנורדיות.
בית הולשטיין-גוטורפ זכה לכמה כיסאות אירופאים. המדיניות השושלת של דוכסי הולשטיין-גוטורפ הביאה לכך שענף זוטר שלו, הענף השוודי, שלט בשוודיה מ-1751 עד 1818 ובנורווגיה מ-1814 עד 1818. בשנת 1863, בית שלזוויג-הולשטיין-זונדרבורג-גליקסבורג - צאצא מכריסטיאן השלישי, מלך דנמרק - הפך לשליט בדנמרק ויוון, וב-1905, של נורווגיה.
ענף ליבק הפך לדוכסים ואחר כך לדוכסים הגדולים של אולדנבורג (1773 עד 1918), בעוד שהענף הבכיר שלט ברוסיה לזמן קצר ב-1762 ולאחר מכן שוב מ-1796 עד 1917 (בעוד שבשנים 1762 – 1796 הוא נשלט על ידי יקטרינה השנייה, קיסרית רוסיה). אולם למרות שבני בית זה שלטו ברוסיה, הם כונו בדרך כלל רומנוב, או לעיתים רחוקות יותר, הולשטיין-גוטורפ-רומנוב.
דוכסי שלזוויג-הולשטיין-גוטורפ
דוכסי שלזוויג והולשטיין בגוטורפ:
דוכסי הולשטיין-גוטורפ בקיל:
הדוכסים בתואר של הולשטיין-גוטורפ בסנט פטרבורג (בית הולשטיין-גוטורפ-רומנוב):
דעה אחת היא שהיורש הוא בנו הלא-שושלתי של הדוכס הגדול דימיטרי, בנו היחיד של פאבל אלכסנדרוביץ', הנסיך הגדול של רוסיה, שהיה אחיו הצעיר של אלכסנדר השלישי. יורש זה אינו שושלתי במובן הרוסי, אך לענף הדני של בית אולדנבורג לא היה איסור מוצהר נגד נישואים לא שוויוניים (אלא נגד נישואים לא מורשים בדנמרק), כמו שלזוויג, שבה נמצא שלוס גוטורפ, והוא מעולם לא היה חלק מהאימפריה הרומית הקדושה או תחת תחום השיפוט שלה. היורשים הללו גרים בארצות הברית ולא הגישו תביעה ציבורית לתארים.
לנסיך דימיטרי פבלוביץ' רומנובסקי-אילינסקי אין בנים. יורשו הגברי היחיד, אחיו הנסיך מיכאל רומנובסקי-אילינסקי, גם הוא ללא יורשים זכרים, וכרגע אין יורשים זכרים נוספים בשורה של רומנובסקי-אילינסקי שיירש את התביעה התאורטית הזו לדוכסות. טענה זו תעבור אחריו דרך הקו של אלכסנדר מיכאילוביץ', הנסיך הגדול של רוסיה אל אנדריי אנדרייביץ', נסיך רוסיה וצאצאיו.
דעה אחרת קובעת שהוויתור של ניקולאי השני ב-11 באוגוסט 1903 מהתביעות לתארים ולדוכסות אולדנבורג עבור עצמו ועבור כל משפחתו וצאצאיו איפשר לאף אחד מיורש רומנוב לשאת את התארים התקפים מבחינה שושלת של שלזוויג הולשטיין באופן עצמאי.
דעה שלישית היא שעד סוף האימפריה הרומית הקדושה היה זה עיקרון של חוק הנסיכות הגרמני שבני כל המשפחות הנסיכותיות שהחזיקו בה במעמד של רייכסשטנד נדרשו להתקשר ב-ebenbürtig כדי להעביר זכויות שושלות לצאצאיהם. אם צאצאים של נישואיו של הדוכס הגדול דמיטרי עם אודרי אמרי נחשבים לא כשירים למלא אחר תביעת הדוכס הולשטיין, לא ברור אילו, אם בכלל, מבין הענפים השונים מהשורה הזכרית של צאצאי הרומנובים הקיסריים נשארים כשירים. אם נישואים בגלות עם נסיכות או רוזנות רוסיות עומדות בסטנדרט הזוגי, ייתכן שעדיין קיימים יורשים מהשורה הזכרית. עם זאת, אם כל הנישואים שנחשבו מורגנטיים לפי אמות המידה האימפריאליות הרוסיות היו גם לא שושלותיות עבור הירושה הגוטורפית, השושלת הבכירה מבחינה גנאלוגית של הולשטיין-גוטורפ תהיה של כריסטיאן, דוכס אולדנבורג, ראש הענף הנוכחי שמוצאו כריסטיאן אוגוסט מהולשטיין-גוטורפ, נסיך אויטין, אחיו הצעיר של הדוכס פרידריך הרביעי. הוא כבר תובע את התואר של הדוכס הגדול של אולדנבורג. כך או כך, מלך דנמרק הפעיל ריבונות בדוכסות והעניק תמיכה כספית לענפים הזוטרים שלזוויג-הולשטיין של בית אולדנבורג. התביעה להולשטיין שירש הקיסר פאבל הראשון מפיוטר השני הוחלפה ב-1773 בדוכסות אולדנבורג הדנית (נשמרות זכויות ירושה), ששליטיה איבדו שם את הריבונות ב-1918. כריסטיאן התשיעי, מלך דנמרק איבד את שלזוויג והולשטיין במלחמת שלזוויג השנייה ב-1864, שבעקבותיה שולבו שתי הדוכסויות בממלכת פרוסיה ולאחר מכן בקיסרות הגרמנית. המלכים הדנים המשיכו להשתמש בתארים הדוכסיים המסורתיים שלהם עד מותו של מלך פרדריק התשיעי, מלך דנמרק ב-1972. בשנת 1920, צפון שלזוויג הוחזרה לשלטון דני לאחר משאל עם, שאר הדוכסויות לשעבר נותרו חלק מגרמניה.
תומאס דאנקן (צייר)
תומאס דאנקן (באנגלית: Thomas Duncan; 4 במאי 1807 – 25 באפריל 1845) היה צייר דיוקנאות וצייר היסטורי סקוטי.
ביוגרפיה
עבודתו הידועה האחרונה (סוף 1844) הייתה דיוקן עצמי, בגלריה הלאומית, אדינבורו. הוא הצטיין במיוחד בדיוקנאותיו של נשים וילדים,
הוא נפטר מגידול במוח, באדינבורו ב-25 באפריל 1845.
הוא נקבר בבית הקברות ווריסטון בצפון אדינבורו. הקבר שוכן על מדרון ליד המדרגות בקצה המזרחי של הקמרונות.
La Bachata
La Bachata הוא סינגל של הזמר הקולומביאני מנואל טוריזו. השיר נכתב על ידי טוריזו, אדגר בררה, אנדרס יאל קוריאה ריוס, מיגל אנדרס מרטינס ומנהלו של טוריזו חואן דייגו מדינה, ויצא לאור במאי 2022. השיר הגיע למקום הראשון בארגנטינה, מקסיקו ומצעד האירפליי הלטיני של הבילבורד.
הצלחה מסחרית
השיר נכנס למקום ה-44 במצעד האירפליי הלטיני של בילבורד ב-18 ביוני 2022. באוקטובר, הגיע השיר למקום השישי במצעד הגלובל 200 ולמקום השלישי בגלובל ללא ארצות הברית. באותו השבוע, הגיע למקום הראשון במצעד האירפליי הלטיני והיה לשירו החמישי של טוריזו שהגיע להישג זה.
שרה וייסגלס
שרה וייסגלס (באנגלית: Sara Waisglass; נולדה ב-3 ביולי 1998 בטורונטו, אונטריו) היא שחקנית קולנוע וטלוויזיה יהודייה-קנדית, הידועה מתפקידה כפרנקי הולינגסוורת' בסדרות הטלוויזיה "דגראסי: הדור הבא" ו"דגראסי: הכיתה הבאה".
קריירה
וייסגלס החלה את דרכה בתעשיית הבידור כשחקנית ילדה. הופעת הבכורה שלה בטלוויזיה הייתה בתפקיד ג'יין בת ה-8 בתוכנית "המופע של ג'יין" בשנת 2007.
היא הופיעה לראשונה על המסך הגדול בסרט בבימויו של ז'יל בורדו Afterwards בשנת 2008.
בשנת 2015, הופיעה בסרטו של אנטון קורביין "חיים", דרמה ביוגרפית על חייו של שחקן הקולנוע ג'יימס דין. בגיל 15 דגמנה למותג Youth Apparel.
בשנת 2017 שיחקה בסרט Mary Goes Round שהוצג בפסטיבל הסרטים הבינלאומי בטורונטו בשנת 2017.
בשנת 2021 גילמה את מקסין, חברתה הטובה ביותר של ג'יני וחלק מקבוצת MANG (מקס, אבי, נורה וג'יני) בסדרת הטלוויזיה הקומית של נטפליקס "ג'יני וג'ורג'יה".
פרסים ומועמדויות
בשנת 2015, וייסגלס הייתה מועמדת בקטגוריה "השחקנית הצעירה הטובה ביותר בתפקיד חוזר בגיל 16-21" בטקס "פרסי הבדרן הצעיר" 2015 על הופעתה סדרה "דגראסי: הדור הבא".
בודרוגקרסטור
בּוֹדְרוֹגְקֶרֶסְטוּר (בהונגרית: Bodrogkeresztúr, ביידיש: קערעסטיר) הוא כפר במחוז בורשוד-אבאוי-זמפלן בצפון-מזרח הונגריה. הכפר שוכן על גדות נהר בודרוג, 48 קילומטרים מזרחית לעיר מישקולץ, בירת המחוז. בכפר מתגוררים כ-1,080 תושבים (נכון ל-2018). היישוב נמצא על דרך רבני הפלאים (הונגריה).
היסטוריה
האזכור הראשון לכפר הוא מ-1239, וכמו כן מוזכרת טירה בקרבתו שככל הנראה חרבה במהלך הפלישה המונגולית לאירופה. שמו המקורי של הכפר היה קרסטור (keresztúr), ומקורו לא ברור לחלוטין. ככל הנראה הוא קשור למילה ההונגרית לצלב, קרסט (Kereszt), והוא ניתן על ידי צלבנים מקומיים. במאה ה-16 קרסטור הוזכרה כעיירת שוק.
הכפר חרב פעמיים, בראשונה במהלך המרידה של פרנץ ראקוצי בתחילת המאה ה-18 ובשנייה במהלך מהפכת 1848 בהונגריה, אך הצליח להשתקם.
הקהילה היהודית
ראשית היישוב היהודי בכפר הוא ב-1726, עת התיישבו בו משפחות יהודיות בודדות שהיגרו מפולין. תחילה היהודים עסקו בעיקר בחקלאות אך כעבור זמן קצר עברו למסחר ביין. היהודים החלו להתאגד לקהילה מסודרת בסוף המאה ה-18.
בעקבות הקרע ביהדות הונגריה באזור שנת 1869 הקהילה הצטרפה לזרם האורותודקסי בהונגריה. ב-1880 ישבו בה 336 יהודים. בסוף המאה ה-19 ובמהלך המאה ה-20 עד מותו ב-1925 פעל בכפר הרב ישעיה שטיינר שגם הקים בה את חסידות קרסטיר. ב-1930 מספר היהודים גדל ל-535.
מצב היהודים במקום התערער בעקבות החוקים האנטישמיים שחוקק ממשלו של מיקלוש הורטי החל מ-1938. ב-1942, לאחר תחילת מלחמת העולם השנייה, החלו להישלח צעירים יהודיים לעבודות כפייה. באביב 1944, לאחר שגרמניה הנאצית כבשה את הונגריה, רוכזו כל יהודי הכפר בבית הכנסת המקומי. כעבור מספר ימים הם נשלחו לגטו בשאטוראליאויהיי ביחד עם יתר היהודים באזור. ב-16 במאי באותה שנה שולחו יהודי הגטו למחנה אושוויץ.
כמה עשרות מיהודי הכפר ששרדו את השואה חזרו לכפר וניסו להקים מחדש את הקהילה, ובראש עמד הרב האחרון של קרסטיר הרב יוסף מרדכי גינצלער שנפטר בדמי ימיו ונטמן אחורי האוהל בקרסטיר אך לאחר מכן הם החלו לעזוב באופן הדרגתי עד שהאחרונים עזבו בעקבות המרד ההונגרי ב-1956. בין החוזרים בסוף שנת 1945 היו שמואל בוגלר ואחיו חיים שגילו שרוב בני משפחתם נספו.
גיורגי אריסתווי
גיוֹרגי אֵריסתַווי (בגאורגית: გიორგი ერისთავი; 1813 – 22 בספטמבר 1864) היה משורר ומחזאי גאורגי, שהניח את היסוד לתיאטרון הלאומי הגאורגי.
ביוגרפיה
גיורגי אריסתווי נולד בשנת 1813 בכפר אודזיסי שבחבל כארתלי, כאשר גאורגיה הייתה חלק מהאימפריה הרוסית; עד תחילת המאה ה-19, אבותיו היו השליטים הפיאודליים של דוכסות כּסַני, שהשתרעה על העמקים של כארתלי הפנימית והחבלים ההרריים הסמוכים ("אריסתווי" הוא תואר אצולה, שהפך לשם משפחה). אביו של המחזאי, דוד, כיהן בתפקיד יועץ במשרד האוצר ואימו מרי, ביתו של איוון כּוֹבּוּלאשווילי, שהייתה בקיאה בשפה הגאורגית, לימדה את גיורגי קרוא וכתוב בתקופת מגוריו בכפר הולדתו, ועד גיל שמונה (1821) הצליחה לעורר בו את האהבה לכתיבה.
בשנים 1825-1821 אריסתווי למד בבית הספר לבני אצילים בטביליסי, ואילו אחר-כך בפנסיון פרטי במוסקבה - במשך חצי שנה; עקב אי-הסתגלותו לאקלים, הוא הוחזר לגאורגיה ומאז לא למד במוסדות חינוך; אריסתווי היה אוטודידקט, בין השאר של השפה הצרפתית.
בשנת 1830 אריסתווי התמנה לפקיד בממשל הצבאי הרוסי; במקביל לעבודתו בשירות האימפריה הרוסית, הוא הצטרף לקשר של בני האצילים הגאורגים, שתכננו לכלוא את ראשי השלטון הרוסי בגאורגיה ואז להנהיג נגדו מרד.
בשנת 1832 אריסתווי פרסם את הפואמה הראשונה שלו - "הסיפור האוסטי" - במוסף הספרותי הדו-שבועי של השבועון "טפּיליסיס אוּצקֵבַּני"; באותה שנה נחשף סוד הקשר של בני האצילים הגאורגים ואריסתווי נעצר; אחרי שהיה אסור בכלא במשך יותר משנה, בשנת 1834 נכפה עליו גלות וגיוס לצבא - הוא הוצב כחייל ביחידת חיל רגלים רוסית בווילנה, ליטא (שהייתה אז חלק מהאימפריה הרוסית).
בווילנה אריסתווי למד פולנית, התוודע לספרות הפולנית והושפע מהרומנטיזם של המשורר הפולני אדם מיצקביץ'; בין שיריו באותה תקופה, בולטים השירים בעלי הנימה הפטריוטית ("לעלם מארץ זרה", "למטקוורי" ו"לקבך"), השירים הסאטיריים-הומוריסטיים על שינוי הערכים בקרב האריסטוקרטיה ("אם ואישה" ו"מחשבותיה של אישה צעירה") ושיר האהבה "לתֵאוֹדוֹסיַה מירֵצקַה".
בשנת 1838 לאריסתווי הותר לבקר בגאורגיה, ואילו בשנת 1842 הוא חזר אליה לתמיד. אריסתווי השתקע בטביליסי, התחתן והחל לעבוד בשירות הציבורי של השלטון הרוסי בגאורגיה; תוך זמן קצר, הוא התמנה לעוזרו של משנה המלך בקווקז, מיכאיל סיומונביץ' וורונצוב.
אריסתווי המשיך לכתוב שירים, שביניהם בולטים שירי אהבה ("זיכרון" מ-1844, "ללב" מ-1845, "לרוזנת דַריַה בֵּגתַבֵּגוֹבַה" מ-1849), שירים פטריוטיים ("הקווקז והזר" מ-1854, "על לכתו של ניקוֹלוֹז בן מֵליטוֹן בַּרַתוֹב) והשיר הסאטירי על האצולה הגאורגית - "איש אחד שכב חולה" (1854).
בראשית דרכה, להקת התיאטרון של אריסתווי זכתה מדי שנה במענקים כספיים מצד השלטון הרוסי בגאורגיה - בהסתמך על שירותו הנאמן כעוזר משנה המלך בקווקז ועל תוארו האצילי; אחרי שהלהקה המשיכה להעלות בעקביות הצגות עם תכנים ביקורתיים, היו ניסיונות להפריע לפעילותה, אך אלה נבלמו על ידי משנה המלך בקווקז, מיכאיל סיומונביץ' וורונצוב, שהיה בעל נטיות ליברליות; בשנת 1854, כאשר וורונצוב סיים את כהונתו וחזר לרוסיה, השלטונות והאצולה הגאורגית עשו יד אחת ואילצו את אריסתווי לפרוש מעיסוקו בתיאטרון (כעבור שנתיים, להקתו הפסיקה לפעול).
מלבד יצירותיו המקוריות, אריסתווי תרגם לגאורגית מחזות משפות זרות (כמו "צער מתוך חוכמה" מאת אלכסנדר גריבוידוב), וכן את שיריהם של אדם מיצקביץ', אלכסנדר פושקין, מיכאיל לרמונטוב, פייר ז'אן דה בראנז'ה וויקטור הוגו; בנוסף (עוד בתקופת גלותו בליטא), הוא היה שותפו של קזימיר לפצ'ינסקי בתרגום הפואמה "עוטה עור הנמר" מאת שותא רוסתוולי לפולנית (בצורת סיפורת). בשנת 1862 אריסתווי פרסם את רשמיו ממסעו באנגליה.
אחרי פרישתו מתיאטרון בשנת 1854, אריסתווי עזב את טביליסי ועבר לכפר חידיסתווי שליד העיר גורי; בשנת 1864 הוא מת בגוֹרי ונקבר בחצר קתדרלת איקוֹרתַה הקרובה, שבנויה על צלע הר אוֹרבּודזַלי ליד הכפר איקורתה (בתקופת השלטון הפיאודלי של אבותיו בכארתלי הפנימית, המבצר שבכפר איקורתה היה בבעלותם; בקתדרלת איקורתה קבורים האחים שַלווַה ואֵליזבַּר אריסתווי, שעוּנוּ למוות בעקבות מרד באימפריה הפרסית במאה ה-17 והוכרזו כקדושים על ידי הכנסייה הגאורגית).
ב-10 בספטמבר 1963 הונפק בגאורגיה הסובייטית בול עם דיוקנו של אריסתווי.
דין פריס
דין פריס (באנגלית: Dean Farris; נולד בשנת 1997) הוא שחיין אמריקאי, אלוף המכללות במשחה ל-100 יארד חופשי (2019) ובמשחה ל-100 יארד גב (2019) ושיאן העולם (2019) במשחה ל-200 יארד חופשי.
ביוגרפיה
פריס גדל באטלנטה, ג'ורג'יה והתאמן בהדרכתו של מייק נורמנט. הוא לומד ושוחה באוניברסיטת הרווארד.
2018
באליפות המכללות שנערכה במינסוטה מיניאפוליס בסוף מרץ 2018 קבע פריס במשחה ל-200 יארד חופשי, כשחיין ראשון במשחה שליחים 4x200 יארד חופשי, שיא אישי חדש של 1:30.55 דקות. במשחה ל-200 יארד חופשי הוא סיים שישי בתוצאה של 1:32.12 דקות. נוסף לכך, הוא סיים במקום שביעי במשחה ל-200 יארד גב בתוצאה של 1:40.37 דקות.
באליפות ארצות הברית שנערכה באירוויין, קליפורניה בסוף יולי אותה שנה הוא סיים במקום שישי במשחה ל-100 מטר גב בתוצאה של 54.21 שניות, במקום 14 במשחה ל-50 מטר גב בתוצאה של 25.84 שניות, במקום 14 במשחה ל-50 מטר חופשי בתוצאה של 22.62 שניות, במקום 16 במשחה ל-100 מטר חופשי בתוצאה של 49.08 שניות ובמקום 17 במשחה ל-200 מטר חופשי בתוצאה של 1:48.27 דקות.
2019
באליפות המכללות שנערכה באוסטין טקסס בסוף מרץ 2019 זכה פריס בשתי מדליות זהב, במחשהל-100 יארד חופשי בתוצאה של 40.80 שניות, התוצאה השלישית בטיבה בהיסטוריה אחרי קיילב דרסל (39.90 שניות) וולדימיר מורוזוב (40.76 שניות) ובמשחה ל-100 יארד גב בתוצאה של 43.66 שניות, התוצאה השנייה בטיבה בהיסטוריה אחרי שיא העולם של ראיין מרפי (43.49 שניות). הוא קבע ביום הראשון של האליפות במשחה ל-200 יארד חופשי, כשחיין ראשון במשחה שליחים 4x200 יארד חופשי, שיא עולם חדש של 1:29.15 דקות, שיפור לשיאו בן השנה של טאונלי האס (1:29.50 דקות). נוסף לכך, האו סיים במקום שישי במשחה ל-50 יארד חופשי בתוצאה של 19.02 שניות. בשלב המוקדמות הוא קבע תוצאה של 18.92 שניות.
Take on Me
Take on Me (לעיתים מעוצב כ-Take On Me) הוא שיר של להקת הסינת'פופ הנורווגית א-הא. השיר נכתב על ידי חברי הלהקה והופק על ידי המפיק המוזיקלי הבריטי אלן טארניי (Alan Tarney) עבור אלבום הבכורה של הלהקה, "Hunting High and Low", אשר יצא במהלך שנת 1985.
הגרסה המקורית של השיר, אשר הוקלטה והופצה במהלך שנת 1984, לא זכתה להצלחה, ומשום כך הלהקה הפיקה שתי גרסאות נוספות בהמשך, עד אשר לבסוף, בנובמבר 1985 הצליח הסינגל להגיע למקום השני במצעד הפזמונים הבריטי. בארצות הברית הסינגל הגיע למקום הראשון במצעד הבילבורד הוט 100 באוקטובר 1985. הגרסה השלישית של הסינגל הייתה זו שהפכה ללהיט ענק ברחבי העולם, ומכרה למעלה ממיליון וחצי עותקים בחודש הראשון להוצאתה. אחת מהסיבות להצלחתו האדירה של הסינגל הייתה שהווידאו קליפ שהופק לשיר, בבימויו של סטיב ברון, אשר היה חדשני ויצירתי במיוחד ושילב בין אנימציית רוטוסקופינג לצילום לייב אקשן. הקליפ שודר במקביל בתדירות רבה במיוחד בערוץ ה-MTV. הווידאו קליפ זכה בהמשך ב-6 קטגוריות שונות בטקס פרסי ה-VMA לשנת 1986.
זהו אחר מהשירים הפופולריים ביותר של להקת א-הא ואחד משירי הפופ הנודעים ביותר של שנות ה-80 של המאה ה-20. ב-2019 זכה בתואר "שיר העשור" במצעד העשור המחודש של גלגלצ ומאקו.
רקע
פול ואקטר ומאגנה פיורהולמן החלו את הקריירה המוזיקלית שלהם כאשר ניגנו ביחד בלהקה בשם "Bridges" יחד עם ויגו בונדי (Viggo Bondi) ואויסטיין ייבנורד (Øystein Jevanord). בשנת 1981 הפיקה הלהקה את התקליט "Fakkeltog" (בתרגום חופשי: מצעד הלפידים), וזמן קצר לאחר מכן התפרקה. ואקטר ופיורהולמן עברו בעקבות כך ללונדון על מנת לנסות את מזלם בתעשיית המוזיקה הבריטית, ולאחר שישה חודשים בלונדון החליטו לחזור לנורווגיה. ואקטר ופיורהולמן החליטו לנסות להקים להקה חדשה, שבה מורטן הארקט יצטרף אליהם כסולן. באותו העת שר הארקט בלהקה בשם "Souldier Blue", אך משום שהוא הרגיש שלהקתו הגיעה למבוי סתום, הוא החליט לקבל את ההצעה של ואקטר ופיורהולמן ולהצטרף ללהקה החדשה. במשך ששת החודשים הבאים כתבה הלהקה יחד שירים רבים והחלה להפיק קלטות דמו שונות, בהן קלטת דמו לשיר "Lesson One" – השיר שלימים יהפוך לסינגל "Take On Me". בינואר 1983 חזרה השלישייה ללונדון והחלה לנסות להשיג חוזה הקלטות.
הקלטה והפקה
הלהקה עברה לדירה בלונדון והחלה ליצור קשר עם חברות תקליטים מקומיות שונות. לאחר מספר פגישות שונות חתמה הלהקה על חוזה עם חברת התקליטים Lionheart. בהמשך חזרו חברי הלהקה לנורווגיה, במטרה להרוויח קצת כסף. כאשר חברי הלהקה חזרו שוב ללונדון הם החליטו לעזוב את חברת התקליטים Lionheart. במקביל החלה הלהקה להקליט קלטות דמו חדשות באולפן ההקלטות של המוזיקאי והמפיק המוזיקלי ג'ון ראטקליף. הלהקה חתמה על חוזה עם ראטקליף, אשר בעקבות כך הציג אותם למנהל שלו טרי סלייטר. בתקופה הזו הלהקה הצליחה להקליט מספר שירים חדשים, ובהם הגרסה הראשונה של השיר "Take on Me". בהמשך סלייטר הצליח להשיג עבור הלהקה חוזה עם חברת התקליטים Warner Bros. Records.
בהמשך הלהקה נפגשה עם טוני מנספילד, מומחה במחשוב סינתיסייזרים אשר שילב את הקלטות הדמו של הלהקה עם צליל כלי הנגינה האלקטרוניים. משום שחברי הלהקה לא היו מרוצים מהתוצאה האלבום עבר רמיקס נוסף. בעקבות כך מיהרה הלהקה להוציא את הגרסה הראשונה של הסינגל "Take On Me" בבריטניה, אך הוא לא זכה להצלחה רבה. לאחר מכן הוחלט במשרדים הראשיים של חברת Warner Bros. Records שבארצות הברית להשקיע בלהקה ולאפשר לה להקליט מחדש את השיר. טרי סלייטר שכנע את אלן טארניי להקליט את הגרסה המחודשת של השיר. לאחר שהשיר הוקלט מחדש הוא פורסם בשנית בבריטניה, וגם בפעם השנייה לא זכה הסינגל להצלחה.
בינתיים, בארצות הברית החליטה חברת Warner Bros. Records לשים את הלהקה בעדיפות גבוהה ולהשקיע כסף רב בווידאו קליפ חדשני לסינגל "Take on Me" על בסיס הגרסה שהפיק אלן טארניי. הסינגל פורסם כעת בארצות הברית, חודש אחד לאחר שהווידאו קליפ יצא לאור, ובעקבות כן הקליפ נכנס מיד למצעד הבילבורד הוט 100.
קומפוזיציה
"Take On Me" הוא שיר סינת'פופ שמשלב נגינה של גיטרות אקוסטיות, קלידים וסינתיסייזרים. השיר מנוגן במקצב מהיר יחסית של 169 פעימות לדקה.
הווידאו קליפ
לשיר הופקו שני וידאו קליפים. ברקע הווידאו קליפ הראשון הושמעה הגרסה הראשונה של השיר משנת 1984, אשר הייתה שונה במעט מן הגרסה המוכרת. וידאו קליפ זה הציג את הלהקה מבצעת את השיר על רקע כחול, כשמדי פעם נראית מתעמלת קרקע המבצעת גלגולים.
הווידאו קליפ השני בוים על ידי סטיב ברון וצולם בבית הקפה "Kim's Café" שבלונדון במהלך שנת 1985. נעשה בו שימוש בטכניקה מיוחדת המכונה "רוטוסקופינג" ומשלבת בין הנפשה ללייב אקשן. בסביבות 3,000 פריימים עובדו מחדש במסגרת טכניקת רוטוסקופינג על מנת שייראו כאילו צוירו בעיפרון – תהליך שארך 16 שבועות.
הנושא המרכזי של הווידאו קליפ השני הוא סיפור פנטזיה רומנטי. הקליפ נפתח עם רצף איורי קומיקס המציג מרוץ אופנועים שגיבורו מגולם על ידי מורטן הארקט (סולן א-הא). הקליפ עובר לצילום רגיל של בית קפה, ובו בחורה (השחקנית באנטי ביילי) המעיינת בחוברת קומיקס שאיורים ממנה הוצגו קודם, בשעה שמלצרית מגישה לה ספל קפה וחשבון. הבחורה ממשיכה לעיין בקומיקס, רואה כי הגיבור ניצח במירוץ, ומבחינה כי דמותו נעה בתוך הריבוע המציג את פתיחת בקבוק השמפניה שלאחר הזכייה, וכי הוא מביט בה. היא הופכת את הדף ונדהמת לגלות שהגיבור ממשיך להביט בה ואף קורץ לה, ורגע לאחר מכן מושטת ידו המצוירת מתוך הקומיקס ומזמינה אותה פנימה. יתר יושבי בית הקפה אינם מבחינים במתרחש.
הבחורה נכנסת לקומיקס והגיבור שר לה ומציג בפניה את עולמו. בשלב זה יש מעבר בין איורים לצילומים רגילים של הבחורה ושל שלושת חברי א-הא המבצעים את השיר.
בינתיים במסעדה, המלצרית חוזרת לשולחן של הבחורה ומגלה שהיא כבר לא נמצאת. המלצרית, אשר סבורה שהבחורה עזבה את בית הקפה בלי לשלם את החשבון, מקמטת בכעס את חוברת הקומיקס וזורקת אותה לפח האשפה.
בחזרה לקומיקס - שני אופנוענים שהפסידו במרוץ תוקפים את הגיבור ומנסים להכותו במפתח צינורות. הארקט חובט בפניו של אחד מהם ונסוג עם הבחורה דרך מסדרונות ומעברים. לאחר שהזוג מגיע למבוי סתום, קורע הארקט חור ב"קיר" המאויר על מנת שהבחורה תוכל לברוח חזרה לעולמה. כעת גם הגיבור מניף מפתח צינורות נגד תוקפיו. הבחורה חוזרת לעולם המציאות ומוצאת את עצמה מוטלת ליד פח האשפה אליו הושלכה חוברת הקומיקס, שעה שבאי בית הקפה והמלצרית מתבוננים בה בפליאה.
הבחורה מוציאה את ספר הקומיקס מהאשפה ורצה עמו לביתה, שם היא מחליקה בידיה את הדפים המקומטים כדי לגלות מה עלה בגורלו של הגיבור, ומגלה איור שלו מוטל דומם על גבו לאחר הקרב עם תוקפיו. עצובה, היא מסיטה את מבטה, ורגע אחר כך הגיבור מתעורר ונראה בחלק אחר של הקומיקס כשהוא מכה על גבולות האזור בו הוא לכוד. הבחורה מסתובבת ורואה את הגיבור (הארקט, לעיתים רגיל ולעיתים מאויר) מכה בגופו על קירות המסדרות המוביל לחדרה ומנסה "להיחלץ מהיותו מאויר". לבסוף, לאחר שהוא נופל ומכה על הרצפה, מצליח הגיבור להפוך לאדם אמיתי ומחייך אל הבחורה, אשר מתחילה לרוץ לכיוונו.
הווידאו קליפ זכה ב-6 קטגוריות שונות בטקס פרסי ה-VMA לשנת 1986.
גרסאות כיסוי בולטות
לאורך השנים הוקלטו גרסאות כיסוי שונות לשיר, כאשר בין המבצעים הבולטים ביותר היו A1, ו-Reel Big Fish.
ב-2008 בוצע לווידאו קליפ קליפ מילולי (הראשון בשיטה זו).
בתחילת 2019 הוציאה להקת ויזר גרסת כיסוי לשיר, שנכללה באלבום "The Teal Album". את הקליפ, שנערך בסגנון שנות ה-80, מובילה הלהקה קלפורניה. סולן הלהקה פין וולפהארד, כוכב הסדרה "דברים מוזרים", משחק גרסה צעירה של ריברס קוואומו, סולן ויזר.
אזכורים בתרבות הפופולרית
הפופולריות הרבה לה זכה השיר והווידאו קליפ של השיר הובילו לכך שלאורך השנים נעשה שימוש בשיר בסדרות וסרטים שונים וכמו גם לכך שבוצעו פרודיות ויזואליות שונות לשיר.
בשנת 1997 השיר נכלל בפסקול הסרט "מפגש בגרוס פוינט" בכיכובו של ג'ון קיוזאק.
בשנת 2005 השיר נכלל בפרק התשיעי של העונה הרביעית של הסדרה "איש משפחה" - כאשר לואיס מבקשת שכריס ייקח קרטון חלב בעת ביקור בסופרמרקט, יד מונפשת יוצאת מאחת מקופסאות החלב ומושכת את כריס פנימה כאשר ברקע מתנגן השיר "Take on me". כריס פוגש בסולן של א-הא מורטן הארקט ובדומה לווידאו קליפ של השיר, שני גברים רודפים אחר כריס והארקט. כאשר כריס והארקט מתחילים לברוח מהם, כריס נדחף על אחת הקירות, ונדחף חזרה אל העולם האמיתי כאשר הוא מתרסק בסופרמרקט על מספר מגשי ביצים.
בפרק האחרון של תוכנית הטלוויזיה "צ'אק" שהופק ושודר לראשונה בשנת 2012, ג'ף ולסטר מנגנים את השיר "Take on me" על מנת למנוע מפצצה להתפוצץ באולם קונצרטים.
בשנת 2013 הזמר פיטבול הוציא לשווקים את הסינגל "Feel This Moment" בו השתתפה גם הזמרת האמריקנית כריסטינה אגילרה אשר שילב את המלודיה של השיר "Take On Me" שמנוגנת באמצעות סינטיסיזר.
בשנת 2017 השיר נכלל בעונה השלישית של הסדרה האמריקנית "הנותרים".
בשנת 2018 השיר נכלל בפסקול של משחק הווידאו "Just Cause 4" - במיקום מסוים במשחק העולם של המשחק הופך להיראות כאילו הוא מצויר על ידי עיפרון בהשראת הווידאו קליפ של "Take on Me", כאשר ברקע מתנגן השיר.
בשנת 2020 השיר נכלל בפסקול של משחק הווידאו "Fuser".
מריה מונטזמי
מריה מונטזמי (בשוודית: Maria Montazami; נולדה ב-13 בנובמבר 1965) היא אישיות טלוויזיה שוודית.